'Ohulumende Kumele Bavume Ukuthi Izithabani Lazo Zilelungelo'
Lokhu kuphume emihlanganweni emincane yokufundisana ngezengculaza enziwa eceleni komkhulu owe International Conference on AIDS and STIs in Africa - ICASA eHarare
HARARE — Kuyadingeka ukuthi ohulumende bavume ukuthi emazweni abo bakhona abantu abehlukane labanye ikakhulu labo abaphila ngokuthengisa imizimba kanye lezitabane, nxa bezimisele ukulwisana lomkhuhlane wengculaza, kutsho inhlanganiso ezibameleyo emhlanganweni omkhulu ophathelane ngezengculaza owe ICASA oqhubeka eHarare. Abangene lumhlangano bemele inhlanganiso zamalungelo alabo abaphila ngokuthengisa imizimba kanye lezitabane, bathi baze embuthanweni weInternational Conference on AIDS and STIs in Africa, bejonge ukuthi labo bazwakale, kube lenhlelo ezikhangelane labo hatshi ukuthi ohulumende baqhubeke bengaphumeli egcekeni ukuthi bathini ngendingeko zabo. NgoLwesithathu embuthanweni lo, kuphathwe ingxoxo yalabo abaphila ngokuthengisa imizimba, eye , ukuxoxisana ngesiphatho abasithola kubohulumende njalo lokuthi lokhu kululaza njani imizamo yokuqeda ukumemetheka kwengculaza. Umqondisi wenhlanganiso ye African Sex Workers Alliance, uNkosikazi Daughtie Ogutu, uthi ukuba sembuthanweni weICASA 2015, lithuba lokuthi bamanyane labanye abatshiywa phandle kwenhlelo, abagoqela labo abathengisa imizimba, amadoda aya emacansini lamanye amadoda, abesifazana abaya emacansini labanye abesifazana, labo abalohlupho lezidakamizwa kanye lalabo abagogekileyo, ukuze kuqedwe ingculaza. Usole kakhulu isiphatho abasithole befika eZimbabwe, esithi akazwisisi ukuthi uhulumende walapha kungani ekhethe ukuphatha lumhlangano, esazi ukuthi uzaletha imihlobohlobo yabantu kodwa lamhla usebaphatha angani abasibantu balutho, kungani balethe ihlazo elizweni. Umqondisi wohlangothi lwenhlanganiso yomanyano wamazwe omhlaba olukhangela ingculaza, iUNAIDS, uMnumzana Michel Sidibe, uthi kuhle ukuthi lababantu babekhona kulumhlangano, ukuze indaba ezivame ukukhulunyelwa ensitha ziphumele egcekeni, abantu bekele ukutshaya inja befihla umphini. Olwela amalungelo alabo abathengisa imizimba eZimbabwe, uNkosazana Sithabile Ndlovu, uthi kuqakathekile ukuthi bonke abantu bazwakale lapho okwenziwa khona imithetho njalo kuqakatheke ngamandla lapho kukhulunywa ngokuqeda ingculaza. Lapho kusese labanye abantu abakhangelelwa phansi, abangavunyelwa ukuphumela egcekeni njalo bephila ekwesabeni ukweyiswa, uthi kulapho okubanzima ukuthi bathole ukuvikelwa emkhuhlaneni wengculaza. UMaNdlovu uqhubeke esithi ukungemukeli lababantu, kwenza kubenzima lalapho sebedinga ukuya ezibhedlela ngoba bezabuzwa imbuzo engabaphathi kuhle, bacine bekhetha ukuhlala bengayidinga ukwelatshwa. Umhlangano lo uthi ukhuthaza ukuthi amazwe atshiyeneyo athathe uhlelo lwe UNAIDS Fast Track Approach lapho okukhangelelwe ukuthi kusiyafika u 2020, inani labantu elithola imithi libeseliphindwe kabili. Izimiso ezintsha ezethulwe yinhlanganiso yempilakahle emhlabeni wonke jikelele, iWorld Health Organisation, ekuqaliseni kombuthano lo, zikhuthaza ukuthi abantu abasengozini yokuthola igcikwane njengabathengisa imizimba lezitabane, banikwe imithi yokuvikela lapho beyidinga, ama Pre Exposure Prophylaxis.